'Binnelanders'-akteurs span saam om kollega te help | Maroela Media
Raquel Olge. (Foto: Verskaf)
Wanneer die Binnelanders-akteurs vroegoggend in die haarstileringstoel sit om opgetof te word vir 'n besige dag op stel, kan hulle altyd hul hart oopmaak teenoor hul "Binnelanders-ma", Raquel Olge.
Sy is altyd bereid om te luister en raad te gee oor enige probleem waarmee die akteurs en aktrises by haar kom afpak.
Daarom het Je Ani Swiegelaar, wat die rol van Naomi Ferreira in dié gewilde sepie vertolk, nie eens twee keer gedink om in te spring toe Raquel hulp nodig het nie.
"Welwillendheid begin by die huis. As ons nie die mense naaste aan ons kan help nie, hoe wil ons dan vreemdelinge help? Ons moet mekaar ophef en ondersteun," sê Swiegelaar.
Sy vertel Olge werk al langer as tien jaar as haarstilis op die Binnelanders-stel en is geliefd onder almal wat deel is van die sepie. "Raquel het 'n karretjie, maar sy sukkel al met hom vandat sy hom tweedehands gekoop het. Die kar hou net aan probleme gee," sê Swiegelaar.
"Die kar oorverhit en sy het al talle kere langs die pad gaan staan. Sy en haar vyfjarige dogtertjie was onlangs in Harties, en op pad terug het hulle agt keer langs die pad gaan staan! Dan moet sy elke keer wag dat die voertuig eers afkoel voor sy verder kan ry."
Raquel saam met Brümilda van Rensburg. (Foto: Verskaf)
Swiegelaar vertel dat Olge die motor na 'n plek geneem het om te laat regmaak, maar nadat sy vir die herstelwerk moes opdok, het die motor net weer probleme begin gee. "Toe sy hom terugvat na die plek, vertel hulle haar dis nou weer iets anders wat reggemaak moet word en dít gaan haar tien keer meer kos as die vorige herstelwerk," sê sy. "Geld wat Raquel beslis nie het nie."
Toe Olge die volgende dag in 'n toestand by die werk aankom, het Swiegelaar geweet sy moet help. Sy en Germandt Geldenhuys, 'n goeie vriend en ook 'n Binnelanders-akteur, het dadelik besluit om 'n skarefinansieringsinisiatief vir Olge van stapel te stuur.
"Ons het gedink skarefinansiering is die beste manier om dit te doen, want dit is mense wat mense help. En ons wil vir Raquel help."
Natuurlik was die res van die Binnelanders-span meer as bereid om hul steun aan die projek toe te sê deur foto's en video's op sosiale media te deel en mense aan te moedig om die geldinsameling te ondersteun.
"Ons is reeds so dankbaar vir die ondersteuning wat ons klaar ontvang het," sê Swiegelaar. "Ons sien op die skarefinansieringswebwerf daar is twee mense uit Amerika wat geld geskenk het. Vreemdelinge wat sommer net hul harte oopmaak. Dit is so bemoedigend! Ons is natuurlik nog glad nie waar ons wil wees nie, maar ons is op die regte pad."
Raquel Olge is 'n geliefde lid van die "Binnelanders"-familie. (Foto: Verskaf)
Swiegelaar verduidelik hulle hoop net om genoeg geld in te samel om 'n klein, nederige voertuig vir Olge te kan koop, wat haar veilig van een plek na die ander kan neem. "Ons wil net nie hê sy moet meer op sulke onveilige plekke langs die pad gaan staan, vroualleen of nog erger, met haar klein dogtertjie in die kar nie," sê sy.
Sy en Geldenhuys hoop om R50 000 in te samel vir 'n nuwe ryding vir Olge, en teen Donderdagoggend was hulle reeds R8 000 nader aan hul teiken.
"Hierdie skenkings sal 'n ongelooflike groot uitwerking op Raquel se lewe hê. Sy is iemand wat altyd daar is vir ander, altyd ander mense bo haarself plaas en haar kind se beste belange op die hart dra."
Klik hier om die geldinsameling te ondersteun en 'n bydrae te maak.
Van links is Leandie du Randt, Cindy Swanepoel, Je Ani Swiegelaar en Raquel Olge. (Foto: Verskaf)
Raquel Olge en Germandt Geldenhuys. (Foto: Verskaf)
Raquel Olge en Leandie du Randt. (Foto: Verskaf)
Ilne Nienaber en Raquel Olge. (Foto: Verskaf)
Raquel saam met Hans Strydom. (Foto: Verskaf)
Ben Kruger saam met Raquel Olge. (Foto: Verskaf)
Maar ons kan nogsteeds nie iets goeds doen, sonder om dit te verkondig nie!
GertjieDieErtjie, dit is beslis nie goedheid verkondig nie!!…wat 'n fantastiese gebaar en bie dankie aan elke skenker!
Verkondig of nie ons moet in hierdie wrede en deurmekaar land nog steeds probeer om iemand te help. Ek het n paar keer n ou wit omie langs die pad gesien wat bedel en ek het net besluit vir hom sal ek n geldjie gee gewoonlik gee ek nie vir die mense langs die pad nie, maar dit was net asof die gedagte deur die Here in my gekom het want dit kan more my Pa wees wat daar staan en toe ek n kans kry om te stop en op daai oomblik my beursie by my gehad toe gee… Lees meer »
Ek het ook 'n betroubare voertuig nodig. Kan iemand vir my ook 'n skarefinansieringsveltog begin asb? Baie dankie solank………..